  Виталий Пронин Та нуналъёсы МЧС-лэн Удмурт управленияз паськытатэм кенешез ортчиз. Президентэз Александр Волковез Сергей Шойгу куриз Пугачёво котырысь югдурен тодматыны.Пичи Пургалан нимысьтыз кылдытэм штаб уй но нунал сямен ужа. Та вакытлы отчы 4 сюрс 200 мурт вазиськиз ни. Пӧлысьтызы тросэз юртсылэсь ӟечлыксэ эскерыны куро.Та нуналлы 331 муртлы быдэн 100 сюрс манет сётэмын зурканы шедем юртъерзэс тупатъян ужъёсты йылпумъян вылысь. 8 сюрс 602 семья коньдон юрттэт басьтӥз ваньбурзы тус-тас луэм понна. Эшшо 102 семья корказэ ас кужыменыз выльдӥз-тупатӥз - таослы но коньдон сётэмын.- Оскытӥм вал: толэзь ӵоже вань 3 сюрс 515 коркаосты тупатом, - пусйиз Александр Волков. - Сётэм кылмес быдэстӥм. Матысь дыре котькуд юртъя документъёс дась луозы. Тырмымтэос шараяськизы на ке, соосты палэнтом.Со сяна, Пугачёвоысь вань юртъёсысь укно рамаосты пластиклы вошъяны чакламын - отын улӥсьёслэсь мылкыдзэс та кӧня ке но ӝутӥз.Югдурен тодматэмез бере Александр Волков Сергей Шойгулы тодаз вайытӥз: лэсьтӥськисьёс али пунэмен ужало, республикалэн бюджетысьтыз соослы 300 сюрс манет висъямын ни.Россиысь граждан обороная но кышкыт учыръёсъя министр ӟеч дунъет сётӥз республикамылэн пуштылон бервылъёсын нюръяськонъя берло толэзь ӵоже ужамезлы.Элина Кумачёва. Теги: АлександрВолков МЧС ПичиПурга  